KOMISIJOS REGLAMENTAS (EB) Nr. 245/2007,
2007 m. kovo 8 d.
iš dalies keičiantis ir atnaujinantis Europos Parlamento ir Tarybos reglamento (EB) Nr. 998/2003 II priedą dėl Bulgarijos, Rumunijos ir Malaizijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 56 straipsnį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 10 ir 19 straipsnius,
kadangi:
(1)
Reglamente (EB) Nr. 998/2003 nustatomi gyvūnų sveikatos reikalavimai, taikomi ne komerciniam naminių gyvūnėlių judėjimui, ir taisyklės, taikomos atliekant tokių judėjimų patikrinimus.
(2)
Reglamente (EB) Nr. 998/2003 nustatoma, kad trečiųjų šalių, iš kurių gali būti leidžiama įvežti naminius gyvūnėlius į Bendriją, jei įvykdomi tam tikri reikalavimai, sąrašą reikia pateikti to reglamento II priedo C dalyje.
(3)
Į Reglamento (EB) Nr. 998/2003 II priedo C dalies sąrašą įtraukiamos trečiosios šalys ir teritorijos, kuriose nėra pasiutligės atvejų, ir trečiosios šalys ir teritorijos, kuriose buvo nustatyta, kad pasiutligės patekimo į Bendriją dėl gyvūnų įvežimo iš tų trečiųjų šalių ir teritorijų rizika nėra didesnė už riziką, susijusią su įvežimu iš vienų valstybių narių į kitas.
(4)
Iš Malaizijos kompetentingų institucijų pateiktos informacijos paaiškėja, kad pasiutligės patekimo į Bendriją dėl naminių gyvūnėlių įvežimo iš tos šalies rizika nėra didesnė už riziką, susijusią su jų įvežimu iš vienų valstybių narių į kitas arba iš Reglamente (EB) Nr. 998/2003 jau išvardytų trečiųjų šalių. Todėl Malaizija turėtų būti įtraukta į Reglamento (EB) Nr. 998/2003 II priedo C dalyje pateiktą sąrašą.
(5)
Kadangi Bulgarija ir Rumunija tapo valstybėmis narėmis nuo 2007 m. sausio 1 d., siekiant Bendrijos teisės aktų aiškumo iš Reglamento (EB) Nr. 998/2003 II priedo C dalies reikia panaikinti nuorodas į šias šalis nuo jų įstojimo datos.
(6)
Reglamentą (EB) Nr. 998/2003 reikėtų atitinkamai iš dalies pakeisti.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 II priedo C dalis keičiama taip:
1)
išbraukiami tokie įrašai:
„BG - Bulgarija
RO - Rumunija“;
2)
įrašomas toks įrašas: „MY - Malaizija“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
1 straipsnio 1 dalis taikoma nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 8 d.